„A közép a biztos út,

Oh, de melyik nem közép itt?

Melyik az, mely célra jut?”

Vörösmarty Mihály: Csongor és Tünde

Ez a néhány sor a mű kulcsfontosságú része, amely a mindennapokra is kiterjed, így a legtöbb ember azonosulni tud vele.

Az idézet a mű elején található, mikor a főbb szereplőket már megismertük, s ők is egymást. Csongornak választania kell, hogy a három út közül melyiken menjen, hogy eljusson szerelméhez, Tündéhez. Útjába állnak az ördögfiak, akik megnehezítik a dolgát, és megpróbálják rossz útra téríteni őt, de Csongor túljár az eszükön, és végül eljut Tündérországba.

A mi életünkben is megjelennek ilyen helyzetek, és megpróbáljuk mi is kihozni belőle a legjobbat éppúgy, ahogyan Csongor tette. Megpróbálunk egy számunkra helyes utat választani, és egy kitűzött cél felé haladni, lehetőség szerint egyenesen. Mindannyiunk életében vannak azonban ördögfiak, akik próbálnak eltéríteni bennünket a jó útról át a rosszra. Abban az életszakaszban, amiben mi vagyunk, nagyon sokszor kell választás elé állnunk, és van olyan, hogy mi sem tudjuk, melyik a helyes döntés, avagy melyik utat válasszuk. Gyakran találkozhatunk olyan esettel is, amikor mindegyik út jó választás lehet számunkra, azonban ezt a döntés pillanatában még nem látjuk. Ha van rá lehetőségünk, akkor mindegyik úton megyünk egy kicsit, kipróbáljuk őket, s végül a szívünkhöz legközelebb álló úton haladva érünk célba.

Az út gyakori motívum az irodalomban, és az emberi gondolkodásban is, amit többféle irányból meg lehet közelíteni. Egyes embereknek magát az életet szimbolizálja, van, akinek a döntéseket, lehetőségeket, de van olyan is, aki csak a nehézségeket látja bennük, másokból pedig a legjobb formájukat hozza ki, ha egy útelágazás, választás elé kerülnek.

Az, hogy kinek mi a fontos benne, attól függ, kit mi vezérel: egyeseket a cél, másokat maga az út, vagy éppen a társ az úton. Az viszont mindenkire igaz, hogy a végső célja minden embernek a boldogság megtalálása.